ગઇ ઉનાળાની સિઝનના પ્રારંભમાં ભાજપના શાસકો દ્વારા ગેરકાયદે રીતે પાણીની મોટર મૂકી પાણી ખેંચનારા લોકોને ઝબ્બે કરવા મોટરિંગ સ્કવોડનું ગઠન કરવાની જાહેરાત કરાતી હતી. પરંતુ આ જાહેરાત બાદ ખુદ શાસકપક્ષમાં અનેક મતભેદ સર્જાતા મોટરિંગ સ્કવોડની જાહેરાત ફક્ત ‘કાગળ’ પર જ રહી ગઇ. આજે પણ શહેરભરમાં ખુલ્લેઆમ મોટર મૂકીને પાણી ખેંચાઇ રહ્યું છે. જેના કારણે તેની પાછળના વિસ્તારમાં ફક્ત પાણીની તંગી ઊભી થતી નથી. પરંતુ પાણી પણ દૂષિત આવે છે. મધ્ય ઝોનમાં આવી પ્રવૃત્તિ ખાસ ફૂલીફાલી છે. ઉપરાંત આ ઝોનમાં વર્ષો જૂની પાણી-ગટરની લાઇન હોઇ લીકેજના પ્રશ્ન છે. જેના કારણે દરિયાપુર વોર્ડમાંથી સૌથી વધુ નવ સ્થળોએથી દૂષિત પાણી મળી આવ્યું છે. જ્યારે ખાડિયામાં ચાર સ્થળે, અસારવામાં એક સ્થળે, શાહીબાગમાં એક સ્થળે અને શાહપુરમાં બે સ્થળે એમ એકલા મધ્યઝોનમાંથી કુલ ૧૭ સ્થળોએ તંત્રને દૂષિત પાણી મળી આવ્યું છે.